เงินทุนโดยตรงไหลออก4หมื่นล้าน
ธปท.ระบุเงินทุนโดยตรงไหลออกเดือน ม.ค. 4 หมื่นล้าน
19 ส.ค. 2554

ธปท.ระบุเงินทุนโดยตรงไหลออกเดือน ม.ค. 4 หมื่นล้าน
รายงานข่าวจากธนาคารแห่งประเทศไทย (ธปท.) เปิดเผยถึงเงินลงทุนโดยตรงของไทยในเดือน ม.ค. 2554 ว่า มียอดไหลออกสุทธิ 1,340.8 ล้านเหรียญสหรัฐ หรือประมาณ 4.02 หมื่นล้านบาท จากที่เคยไหลเข้าสุทธิ 372.8 ล้านเหรียญสหรัฐ หรือประมาณ 1.18 หมื่นล้านบาท ในช่วงเดียวกันของปีก่อน และเงินไหลออกสุทธิเพิ่มขึ้นจาก 882.1 ล้านเหรียญสหรัฐ หรือประมาณ 2.64 หมื่นล้านบาท ในเดือนก่อน 
ธปท. ระบุว่า สัดส่วนดังกล่าวสูงกว่าค่าเฉลี่ยในช่วงเดียวกันของปี 2544-2553 ที่ 965.1 ล้านเหรียญสหรัฐ หรือ 2.89 หมื่นล้านบาท อยู่ถึง 159% สูงกว่าช่วงเดียวกันของปี 2551 อยู่ 14.1% และสูงสุดเมื่อเทียบกับปี 2544-2553
สำหรับเงินลงทุนโดยตรงจากต่างประเทศในไทยไหลออกสุทธิ 736.9 ล้านเหรียญสหรัฐ หรือ 2.21 หมื่นล้านบาท โดยไหลออกสุทธิสูงสุดนับตั้งแต่เดือน ม.ค. 2544 โดยปีก่อนไหลเข้าสุทธิ 460 ล้านเหรียญสหรัฐ หรือ 1.38 หมื่นล้านบาท 
ทั้งนี้ เงินลงทุนโดยตรงของไทยในต่างประเทศ (ODI) เดือน ม.ค. 2554 ไหลออกสุทธิ 603.9 ล้านเหรียญสหรัฐ หรือ 1.81 หมื่นล้านบาท เพิ่มขึ้นจาก 87.2 ล้านเหรียญสหรัฐ หรือ 2,616 ล้านบาท ในช่วงเดียวกันของปีก่อน แต่ลดลงจาก 709.5 ล้านเหรียญสหรัฐ หรือ 2.12 หมื่นล้านบาท ในเดือนก่อน